钦定古今图书集成/理学汇编/文学典/第120卷 > 《文学传序》南史
## 钦定古今图书集成/理学汇编/文学典/第120卷 > 《文学传序》南史

《易》云：“观乎人文，以化成天下。”孔子曰：“焕乎其有文章。”
自汉以来，辞人代有，大则献章典诰，小则申抒性灵，
至于经礼乐而纬国家，通古今而述美恶，非斯则莫
可也。是以哲王在上，咸所敦悦，故云“言之不文，行之
不远。”自中原沸腾，五马南渡，缀文之士无乏于时。降
及梁朝，其流弥盛。盖田时主儒雅，笃好文章，故才秀
之士，焕乎俱集。于时武帝每所临幸，辄命群臣赋诗，
其文之善者，赐以金帛。是以缙绅之士，咸知自励。至
有陈受命，运接乱离，虽加奖励，而向时之风流息矣。
《诗》云：“人之云亡，邦国殄悴。”岂金陵之数，将终三百年
乎？不然，何至是也。《宋史》不立文学传，齐梁皆有其目，
今缀而序之，以备此篇云尔。